12.6.2023 г.
1.3.
BG
Официален вестник на Европейския съюз
C 204/7
Сътрудничество в рамките на Надзорния комитет за ЦК
1.3.1.
Участие на емитиращите централни банки
Понастоящем участието на емитиращите централни банки в обсъжданията на равнището на Съюза относно ЦК от ЕС е силно асиметрично спрямо съответната им роля за ЦК от ниво 2 от трети държави, въпреки че по-голямата част от клиринга във валути на Съюза се извършва от ЦК от ЕС и произтичащите от това последици за риска.
В рамките на Евросистемата това важи дори в областта на извънборсовите деривати, при които зависимостта на клиринговите членове от Съюза от ЦК от Обединеното кралство е най-силно изразена: На ЦК от ЕС се падат около 60 % от първоначалния маржин, предоставен от клиринговите членове от Съюза на ЦК от ЕС и Обединеното кралство (14).
Въпреки че емитиращите централни банки могат да участват в заседанията на Надзорния комитет за ЦК по широк кръг от въпроси, свързани с ЦК от ниво 2 от трети държави, съответното им участие за ЦК от ЕС понастоящем се ограничава до обсъжданията относно стрес тестовете на ЦК в целия Съюз и съответното развитие на пазара (15).
В този контекст ЕЦБ горещо приветства предложението емитиращите централни банки да бъдат поканени като членове без право на глас на всички обсъждания на Надзорния комитет за ЦК от ЕС относно ЦК от ЕС (16).
Това ще даде възможност на емитиращите централни банки да участват, например, и в обсъждания на анализи от партньорски проверки, редовен обмен на информация относно съответните надзорни дейности и решения и всички становища и препоръки на колегиите.
1.3.2.
Участие на органите за пруденциален надзор
Рисковият профил на ЦК може да окаже въздействие върху рисковия профил на предприятията, действащи като клирингови членове на този ЦК.
Такива предприятия са предимно кредитни институции и инвестиционни посредници (17).
Произтичащата от това експозиция непрекъснато нараства след световната финансова криза от 2008 г. и изпълнението на програмата на Г-20 за регулаторна реформа, стимулираща централния клиринг.
Институциите, действащи като клирингови членове, не само изпълняват задължението за клиринг за собствените си сделки, но и действат като посредници между ЦК и други участници на пазара, като от тях се изисква или избират да извършват централизиран клиринг на тези сделки.
Поради това взаимовръзката между институциите, които действат като клирингови членове, и ЦК е от жизненоважно значение и се очаква да остане такава и в бъдеще.
Като се има предвид тази взаимовръзка, от решаващо значение е не само компетентните органи, отговарящи за надзора на такива институции, да бъдат напълно и своевременно информирани за управляваните от ЦК рискове, но и да са в състояние да предложат своя експертен опит и гледни точки в областта на надзора.
Сътрудничеството с органите за пруденциален надзор може да бъде подобрено на равнището на Надзорния комитет за ЦК.
Задачите на Надзорния комитет за ЦК, по-специално изготвянето на проекти на решения за утвърждаване на значителни промени в моделите на риска или определяне на нивото, или координирането на тестовете за устойчивост, предоставят ценна информация за рисковите профили на ЦК и дават възможност за цялостно познаване на ЦК.
В допълнение, като се имат предвид горепосочените взаимовръзки между институциите, действащи като клирингови членове, и ЦК, тези обсъждания са от значение и за рисковете, които тези институции могат да поемат поради експозициите си към ЦК.
По този начин органите за пруденциален надзор на институциите с трите най-големи вноски в гаранционния фонд на ЦК от ЕС следва да участват в заседанията на Надзорния комитет за ЦК като членове без право на глас.
По този начин надзорните органи ще бъдат своевременно информирани за възможните рискове, засягащи отделните институции, и ще могат да се справят с тях, ако и доколкото е необходимо, в рамките на текущия надзор.
Това членство следва да стане постоянно, а не да бъде предмет на ad hoc покана.
(14) (15) (16) (17)
Изчисления на персонала на ЕЦБ за периода от декември 2021 г. до август 2022 г. въз основа на данни от DTCC Data Warehouse.
Вж. параграфи 6 и 7 от Становище CON/2017/39.
Вж. член 1, точка 20, буква а) от предложения регламент, с която се изменя член 24а, параграф 2, буква г), подточка ii) от РЕПИ.
Вж. член 4, точки 1 и 2 от Регламент (ЕС) No 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и инвестиционните посредници и за изменение на Регламент (ЕС) No 648/2012 (ОВ L 176, 27.6.2013 г., стр. 1).